Informatīvais ziņojums
[bookmark: _Hlk152751440][bookmark: _Hlk80775139]“Par 2025. gada 20.-21. marta Eiropadomē izskatāmajiem jautājumiem”
2025. gada 20.-21. martā Briselē, Beļģijā notiks Eiropas Savienības (ES) valstu vai to valdību vadītāju sanāksme (Eiropadome). Darba kārtībā ir paredzētas šādas tēmas:
· [bookmark: _Hlk156913990]Ukraina/ Krievija;
· Tuvie Austrumi;
· konkurētspēja;
· Eiropas aizsardzība;
· daudzgadu finanšu shēma un jauni pašu resursi;
· migrācija;
· okeāni;
· multilaterālisms.
Ukrainas un Krievijas sadaļā gaidāmas diskusijas par visaptveroša atbalsta sniegšanu Ukrainai, īpaši, lai nodrošinātu Ukrainai vislabākās pozīcijas iespējamās sarunās par kara izbeigšanu, kā arī par spiediena uzturēšanu attiecībā pret Krieviju.
Tuvo Austrumu sadaļā varētu tikt pārrunāta aktuālā situācija reģionā, kā arī iespējas ES tālākai iesaistei tūlītējās krīzes mazināšanā un konflikta risinājuma panākšanā ilgtermiņā.
Konkurētspējas sadaļā varētu norisināties diskusijas par administratīvā sloga un enerģijas cenu mazināšanu, kā arī progresu Eiropas Uzkrājumu un investīciju savienības veidošanā.
Eiropas aizsardzības sadaļā, sekojot 6. marta ārkārtas Eiropadomē pieņemtajiem lēmumiem, paredzamas tālākas diskusijas par papildu finansējuma nodrošināšanu Eiropas aizsardzības stiprināšanai un aizsardzības spējām, kuras nepieciešams attīstīt kopīgi.
Daudzgadu finanšu shēmas (MFF) sadaļā gaidāma diskusija par ES daudzgadu budžeta prioritātēm un struktūru.
Migrācijas sadaļā iespējama diskusija par progresu līdzšinējo Eiropadomes lēmumu migrācijas jomā ieviešanā, īpaši par sadarbību ar trešajām valstīm.
Papildus varētu tikt pārrunāts jautājums par ilgtspējīgu okeānu pārvaldību ar skatu uz gaidāmo ANO Okeānu konferenci un Eiropas Okeānu paktu, kā arī par multilaterālismu, t. sk. sadarbību ar ANO.
Latvijas nostāja
· Eiropai nepieciešams kāpināt Ukrainai sniegtā, visaptverošā atbalsta apmērus un to darīt paredzamā apmērā. Eiroatlantiskajai drošībai ir vitāli svarīgi, lai Ukrainā tiek panākts taisnīgs un ilgtspējīgs miers. 
· Iestājamies par aktīvu ES lomu un iesaisti krīzes Tuvajos Austrumos risināšanā, cieši sadarbojoties ar reģionālajiem un galvenajiem globālajiem partneriem.
· Atbalstām nepieciešamību mazināt administratīvo un regulatīvo slogu, īpaši maziem un vidējiem uzņēmumiem. 
· Svarīgi atrast risinājumus un nodrošināt, ka tiek aizsargāta esošā kritiskā enerģētikas infrastruktūra gan jūrā, gan sauszemē.
· ES aizsardzības tehnoloģiskās un industriālās bāzes strauja kāpināšana ir būtiska ES vispārējai gatavībai. Esam gatavi izvērtēt dažādus avotus papildu finansējuma nodrošināšanai Eiropas aizsardzības rūpniecības veicināšanai.
· Latvijas prioritārie virzieni sarunās par nākamo MFF ir drošība un aizsardzība (t. sk. Austrumu reģionu sociālekonomiskā drošība), Kohēzijas politika, Kopējā lauksaimniecības politika un atbalsts Rail Baltica projekta īstenošanai.
· Atbalstām sadarbības paplašināšanu ar trešajām valstīm, lai rastu jaunus risinājumus migrācijas pārvaldībai.

